Il-politika hija tan-nies. Il-politika hija kif se ttejjeb il-ħajja tan-nies filwaqt li tmexxi l-pajjiż 'il quddiem. Għalhekk, il-politika ssir sew meta min qed jagħmilha jkun viċin in-nies. Tkun politika tajba meta min qed jagħmilha jisma', jiddeċiedi u jieħu azzjoni. Il-Partit Laburista tela' fil-gvern fuq manifest li sar għax il-partit kien viċin in-nies. Wettaqna parti kbira minn dan il-manifest għax bqajna viċin in-nies. B'sodisfazzjon ngħid li l-Ministeru mmexxi minni li jkopri diversi oqsma fosthom il-qasam tal-konsumatur, id-drittijiet tal-ħaddiema, id-djalogu soċjali, il-volontarjat, il-qasam tal-ugwaljanza u d-drittijiet ċivili diġà wettaq mad-disgħin fil-mija tal-wegħdi elettorali. Fil-qasam tal-konsumatur nieħu gost ninnota li pajjiżna qiegħed mal-aqwa tliet pajjiżi fl-Ewropa fejn jidħlu n-negozji u l-konsumaturi. Dan ifisser li l-informazzjoni fost il-konsumaturi Maltin dejjem qed tiżdied. Anke fejn jidħol ix-xiri onlajn, l-istatistika hija waħda pożittiva fejn huwa stmat li 39% tal-konsumaturi Maltin jixtru minn fuq l-internet. Fl-istess ħin, qed naħdmu biex ninkoraġġixxu aktar negozji lokali jtejbu l-esperjenza tax-xiri billi joffru s-servizzi tagħhom onlajn. Ġimagħtejn ilu, jien flimkien mal-Ministru Chris Cardona ħabbarna riforma fil-ħinijiet tal-ftuħ tal-ħwienet li tirrifletti aħjar il-ħtiġijiet tal-lum kemm għall-konsumaturi kif ukoll għall-bżonnijiet tan-negozji. Riforma li ħassejna li kien wasal iż-żmien li sseħħ fil-kuntest tar-realtajiet ġodda li qed ngħixu fihom, fosthom biż-żieda ta' aktar nisa fis-suq tax-xogħol. Il-Gvern poġġa fuq quddiem l-interessi tal-ħaddiema li se jkunu qed jaħdmu nhar ta' Ħadd u għaldaqstant, ħabbarna li min fil-kuntratt tax-xogħol tiegħu m'għandux speċifikat li jrid jaħdem nhar ta' Ħadd, ma jistax jiġi obbligat li jidħol nhar ta' Ħadd bilfors. Dan għamilnieh għaliex nifhmu li hawn ħaddiema li jixtiequ li ma jaħdmux il-Ħadd. Taħt din l-amministrazzjoni, il-konsumaturi gawdew ukoll minn roħs kontinwu fil-prezzijiet ta' għexieren ta' mediċini li jintużaw għat-trattament ta' diversi kundizzjonijiet fosthom l-ażma, id-dijabete, mard tal-qalb, pressjoni, mard fl-għadam kif ukoll mediċini għat-trattament tal-kanċer. Dan ix-xahar stess, għadna kemm ħabbarna d-disa' roħs fil-prezzijiet tal-mediċini f'din il-leġislatura flimkien ma' numru ieħor ta' mediċini ġeneriċi ġodda li tpoġġew fuq is-suq għall-ewwel darba. Dan ifisser għażla akbar ta' mediċini għall-konsumaturi tal-ogħla kwalità u bi prezzijiet orħos. Fil-ġimgħat li ġejjin, kull dar f'Malta u Għawdex se tkun qed tirċievi kopja ta' żewġ charters fil-qasam tas-servizzi finanzjarji li nedejna ftit tal-ġranet ilu. L-għan tagħhom hu biex il-konsumaturi jkunu jafu x'inhuma sew id-drittijiet kif ukoll l-obbligi tagħhom kemm meta jmorru biex jinvestu kif ukoll meta jmorru biex jinqdew b'servizz bankarju. L-istess għamilna meta fl-okkażjoni ta' Jum il-Ħaddiem, il-Ministeru nieda charter għad-drittijiet tal-ħaddiema li wkoll ntbagħat f'kull dar, biex il-ħaddiema jkunu jafu x'inhuma l-obbligi u d-drittijiet tagħhom fuq il-post tax-xogħol. F'dan is-settur, qed naħdmu biex b'konsultazzjoni sħiħa mal-imsieħba soċjali fuq il-Bord għar-Relazzjonijiet Industrijali, nemendaw il-liġi tax-xogħol biex din tirrifletti aħjar il-bżonnijiet tal-lum. Fl-istess ħin, wara li bdejna nindirizzaw il-ġlieda kontra l-prekarjat mal-ħaddiema tal-kuntrattur li jagħtu servizz lill-Gvern, b'investiment ta' €18-il miljun fit-tliet snin li għaddew, issa se nkunu qed nindirizzaw il-prekarjat fis-settur privat. Tul din il-leġislatura saħħaħna l-istrutturi diversi li għandna biex jitkattar id-djalogu soċjali f'pajjiżna. Ftit tal-ġimgħat ilu, il-Parlament approva l-emendi għal-liġi li se tirristruttura l-MCESD, organu importanti b'rappreżentanza wiesgħa mill-unions, min iħaddem u mis-soċjetà ċivili. Minkejja l-impenji kollha li l-Presidenza se ġġib magħha, il-ħidma tagħna bħala Gvern fuq bażi nazzjonali tkompli. Impenjati li naħdmu aktar biex inkomplu ntejbu l-kwalità tal-ħajja taċ-ċittadini tagħna.